RÅDETS DIREKTIV 1999/20/EF af 22. marts 1999 om ændring af direktiv 70/524/EØF om tilsætningsstoffer til foderstoffer, direktiv 82/471/EØF om visse produkter, der anvendes i foderstoffer, direktiv 95/53/EF om principperne for tilrettelæggelse af offentlig kontrol på foderstofområdet og direktiv 95/69/EF om betingelser og bestemmelser for godkendelse og registrering af visse foderstofvirksomheder og mellemhandlere

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale Udvalg (3), og

ud fra følgende betragtninger:

Ved artikel 13-16 i direktiv 70/524/EØF (4), som disse er ændret ved direktiv 96/51/EF (5), fastsættes der bestemmelser om tilsætningsstoffers og forblandingers distribution og iblanding i foderstoffer og om mærkning af tilsætningsstoffer, forblandinger og foderblandinger;

direktiv 82/471/EØF (6) indeholder i artikel 3 og i bilaget visse bestemmelser om distribution og mærkning af disse produkter;

den 1. april 1998, der er fristen for medlemsstaternes gennemførelse af de ændringer af direktiv 70/524/EØF og 82/471/EØF, som blev indført ved henholdsvis direktiv 96/51/EF og direktiv 95/69/EF (7), er uforenelig med de frister, der i direktiv 95/69/EF er fastsat for afslutning af procedurerne for godkendelse (1. april 2001) og registrering (1. september 1998) af visse foderstofvirksomheder og mellemhandlere; de pågældende bestemmelser anvendes, uden at de frister, der er fastsat i direktiv 95/69/EF, tilsidesættes; af hensyn til retssikkerheden bør direktiv 70/524/EØF og 82/471/EØF dog ændres;

Rådets direktiv 95/53/EF af 25. oktober 1995 om principperne for tilrettelæggelse af offentlig kontrol på foderstofområdet (8) bør omfatte alle produkter og stoffer, der anvendes i foderstoffer i Fællesskabet;

derfor bør direktiv 96/25/EF anføres på listen over retsforskrifter, der er underkastet anvendelsen af direktiv 95/53/EF; endvidere bør Rådets direktiv 77/101/EØF af 23. november 1976 om handel med ublandede foderstoffer (9) udgå af denne liste, fordi det i mellemtiden er blevet ophævet ved direktiv 96/25/EF;

efter direktiv 95/69/EF skal medlemsstaterne hvert år sende de øvrige medlemsstater en liste over godkendte virksomheder; procedurerne for godkendelse af virksomheder skal afsluttes den 1. april 2001; indtil da er det med henblik på den offentlige kontrol på foderstofområdet, især i samhandelen inden for EF, nødvendigt, at meddelelsen også omfatter virksomheder, der, selv om de endnu ikke er godkendt, fortsat kan udøve deres aktiviteter i henhold til nævnte direktiv;

direktiv 70/524/EF, 82/471/EØF, 95/53/EF og 95/69/EF bør derfor ændres -

UDSTEDT FØLGENDE DIREKTIV:

Artikel 1

Direktiv 70/524/EØF ændres således:

1) I artikel 13 tilføjes følgende stykke:

»6. Stk. 1, 2 og 3 anvendes med forbehold af artikel 4, stk. 2, og artikel 9, stk. 2, i direktiv 95/69/EF«.

2) Følgende artikel indsættes:

»Artikel 16a

Artikel 14, 15 og 16, der henviser til godkendelses- og registreringsnumre som omhandlet i direktiv 95/69/EF, anvendes først fra den 1. april 2001.«

Artikel 2

Direktiv 82/471/EØF ændres således:

1) I artikel 3 tilføjes følgende stykke:

»4. Stk. 3 gælder med forbehold af artikel 4, stk. 2, i direktiv 95/69/EF.«

2) For de produkter, der er omhandlet i kapitel I.1.a) i bilaget til direktiv 95/69/EF, affattes bilaget, spalte 7 »Særlige bestemmelser«, sidste led under de oplysninger, der skal anføres på produktets emballage, beholderen eller en etiket på denne beholder, således:

»- fra den 1. april 2001: godkendelsesnummer«.

Artikel 3

Artikel 2, stk. 1, litra a), tredje led, i direktiv 95/53/EF, affattes således:

»- Rådets direktiv 96/25/EF af 29. april 1996 om omsætning af fodermidler og om ændring af direktiv 70/524/EØF, 74/63/EØF, 82/471/EØF og 93/74/EØF samt om ophævelse af direktiv 77/101/EØF«

Artikel 4

Artikel 6, stk. 2, andet og tredje afsnit, i direktiv 95/69/EF, affattes således:

»Inden den 31. december hvert år sender medlemsstaterne de øvrige medlemsstater en liste over de virksomheder, der er omhandlet i artikel 2, stk. 2, litra a) og b), og de mellemhandlere, der er godkendt i henhold til artikel 3, stk. 1, og en tilsvarende liste over de virksomheder og mellemhandlere, der er omhandlet i artikel 4, stk. 2, hvis ansøgninger om godkendelse medlemsstaterne endnu ikke har truffet afgørelse om.

Efter anmodning sender medlemsstaterne de øvrige medlemsstater hele eller en del af listen over de virksomheder, der er omhandlet i artikel 2, stk. 2, litra c)-f), og hele eller en del af listen over de tilsvarende virksomheder, der er omhandlet i artikel 4, stk. 2, hvis ansøgninger om godkendelse medlemsstaterne endnu ikke har truffet afgørelse om.«

Artikel 5

1. Medlemsstaterne vedtager og offentliggør inden den 30. september 1999 de nødvendige love og administrative bestemmelser for at efterkomme dette direktiv. De underretter straks Kommissionen herom. Medlemsstaterne anvender disse love og bestemmelser fra den 1. oktober 1999.

2. Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

3. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 6

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 7

Dette direktiv er rettet til medlemsstaterne.

Udfærdiget i Bruxelles, den 22. marts 1999.

På Rådets vegne

G. VERHEUGEN

Formand

(1) EFT C 266 af 25. 8. 1998, s. 14.

(2) EFT C 328 af 26. 10. 1998, s. 80.

(3) EFT C 40 af 15. 2. 1999, s. 10.

(4) EFT L 270 af 14. 12. 1970, s. 1. Direktivet er senest ændret ved direktiv 98/92/EF (EFT L 346 af 22. 12. 1998, s. 49).

(5) EFT L 235 af 17. 9. 1996, s. 39.

(6) EFT L 213 af 21. 7. 1982, s. 8. Direktivet er senest ændret ved direktiv 96/25/EF (EFT L 125 af 23. 5. 1996, s. 35)

(7) EFT L 332 af 30. 12. 1995, s. 15. Direktivet er ændret ved direktiv 98/92/EF.

(8) EFT L 265 af 8. 11. 1995, s. 17.

(9) EFT L 32 af 3. 2. 1977, s. 1 Direktivet er ophævet ved direktiv 96/25/EF (EFT L 125 af 23. 5. 1996, s. 35).